ยูบีเอสโบ้ยถูกโกงเจ๊ง2พันล.
ยูบีเอสฉาวขาดทุนกว่า 2,000 ล้านเหรียญสหรัฐ อ้างเหตุเพราะพนักงานคิดไม่ซื่อ ด้านมูดี้ส์เตรียมพิจารณาลดอันดับความน่าเชื่อถือ
17 ก.ย. 2554

ยูบีเอสฉาวขาดทุนกว่า 2,000 ล้านเหรียญสหรัฐ อ้างเหตุเพราะพนักงานคิดไม่ซื่อ ด้านมูดี้ส์เตรียมพิจารณาลดอันดับความน่าเชื่อถือ
ยูบีเอสหนึ่งในธนาคารรายใหญ่ของสวิตเซอร์แลนด์ ได้ยอมรับว่าการขาดทุนกว่า 2,000 ล้านเหรียญสหรัฐ (ราว 6 หมื่นล้าน) มีต้นเหตุจากการประพฤติมิชอบของนักค้ารายหนึ่งของยูบีเอสประจำกรุงลอนดอน แต่ยืนยันว่าการขาดทุนที่เกิดขึ้นไม่ส่งผลกระทบต่อบัญชีเงินฝากของลูกค้า 
รอยเตอร์สรายงานโดยอ้างจากแหล่งข่าวใกล้ชิดซึ่งเปิดเผยว่า ผู้ต้องสงสัยในคดีนี้ คือ คเวคู อะโดโบลิ ในวัย 31 ปี อดีตผู้อำนวยการด้านกองทุนแลกเปลี่ยนเงินตราของยูบีเอส ประจำกรุงลอนดอน ประเทศอังกฤษ โดยขณะนี้เจ้าหน้าที่ตำรวจได้ควบคุมตัวอะโดโบลิไว้ตั้งแต่เมื่อคืนวันพฤหัสบดีที่ 15 ก.ย.ที่ผ่านมา
ทั้งนี้ ยูบีเอสได้ค้นพบปัญหาดังกล่าวตั้งแต่ช่วงบ่ายวันพุธที่ 14 ก.ย. แต่ปฏิเสธที่จะให้รายละเอียดเกี่ยวกับตัวผู้ต้องสงสัยที่เกี่ยวข้อง จนกระทั่งเจ้าหน้าที่ตำรวจรายงานว่าได้รับรายละเอียดร้องขอจากยูบีเอสให้จับกุมชายคนดังกล่าว
ด้านจอห์น อะโดโบลิ พ่อของผู้ต้องสงสัยและพนักงานเกษียณขององค์การสหประชาชาติ (ยูเอ็น) ประจำกานา กล่าวว่า ยังคงเชื่อมั่นในความซื่อสัตย์ของบุตรชาย และเรื่องที่เกิดขึ้นน่าจะมาจากการตัดสินใจที่ผิดพลาดมากกว่าตั้งใจหลอกลวง
เหตุอื้อฉาวล่าสุดที่เกิดขึ้น ส่งผลให้หุ้นของยูบีเอสร่วงหล่นมาทันที 10.8% ซึ่งต่ำที่สุดตั้งแต่เดือน มี.ค. 2552 ขณะที่มูดี้ส์ บริษัทจัดอันดับความน่าเชื่อถือชั้นนำของโลก ระบุว่า จะทำการทบทวนสถานะหนี้และเงินฝากในระยะยาวของธนาคารยูบีเอส เพื่อปรับลดอันดับความน่าเชื่อถือ เนื่องจากไม่มั่นใจในความสามารถด้านการบริหารจัดการของธนาคาร ท่ามกลางเศรษฐกิจโลกที่ผันผวน 
ด้านนักวิเคราะห์ส่วนหนึ่งมองว่า การขาดทุนครั้งมโหฬารของธนาคารยูบีเอสในครั้งนี้ เท่ากับเป็นการตอกฝาโลงปิดตายการลงทุนอื่นๆ ของธนาคารที่จะเกิดขึ้นในอนาคต เพราะธนาคารจำเป็นต้องปรับลดการลงทุน
ก่อนหน้านี้ ธนาคารยูบีเอสกำลังเผชิญหน้ากับผลประกอบการที่ย่ำแย่ลงเช่นเดียวกับธนาคารอื่นๆ เนื่องจากสกุลเงินฟรังก์สวิสที่แข็งค่าขึ้น และเศรษฐกิจในประเทศใหญ่ๆ เริ่มส่งสัญญาณเข้าสู่ภาวะถดถอย จนยูบีเอสต้องประกาศปลดพนักงานในองค์กรถึง 3.5 หมื่นตำแหน่ง 
ขณะที่เทจส์-แอนไซเจอร์ หนังสือพิมพ์ท้องถิ่นของสวิตเซอร์แลนด์ รายงานอ้างแหล่งข่าวภายในของธนาคารยูบีเอสที่ระบุว่าการขาดทุนครั้งใหญ่นี้ ทำให้ธนาคารจำต้องปรับโครงสร้างขนานใหญ่ ซึ่งหมายรวมถึงการปลดจำนวนพนักงานเพิ่มเติม